作者:高適
標題:效古贈崔二
內容:十月河洲時，一看有歸思。風飆生慘烈，雨雪暗天地。我輩今胡為，浩哉迷所至。緬懷當途者，濟濟居聲位。邈然在雲霄，寧肯更淪躓。周旋多燕樂，門館列車騎。美人芙蓉姿，狹室蘭麝氣。金爐陳獸炭，談笑正得意。豈論草澤中，有此枯槁士。我慚經濟策，久欲甘棄置。君負縱橫才，如何尚憔悴。長歌增鬱怏，對酒不能醉。窮達自有時，夫子莫下淚。